Prints Andrew, Yorki hertsog

Prints Andrew, Yorki hertsog (Andrew Albert Christian Edward Mountbatten-Windsor; sündinud 19. veebruaril 1960 Buckinghami palees) on Briti kuningliku perekonna liige, kuninganna Elizabeth II kolmas laps ja teine poeg. Ta on 2022. aasta septembri seisuga troonipärimisjärjekorras 8. kohal. Prints Andrew' vanemad on kuninganna Elizabeth II ja prints Philip. Poiss sai nime oma isapoolse vanaisa, Kreeka printsi Andrease järgi. Prints ristiti 8. aprillil 1960 ning tema ristivanemad olid Gloucesteri hertsog, leedi Alexandra Ogilvy, lord John Elphinstone, Eustoni hertsog ja leedi Kennard Georgina Phillips. Pärast 1857. aastal sündinud kuninganna Victoria nooremat tütart printsess Beatrice'i oli Andrew esimene laps, kes on sündinud valitseval Suurbritannia monarhil. Prints Andrew oli algul koduõppel, siis õppis Heatherdowni algkoolis Berkshire'is. 1973. aastast õppis ta isa ja vanema venna eeskujul Gordonstouni koolis Šotimaal. Ta lõpetas kooli 1979. aastal, sooritades põhieksamid inglise keeles, ajaloos, majanduses ja politoloogias. Erinevalt vendadest ei astunud ta ülikooli. 1978. aasta detsembris tegi prints Andrew füüsilisi teste ja eksameid, et liituda Kuningliku Mereväega. 1979. aasta märtsis ja aprillis tegi ta Suurbritannia Kuningliku Mereväekolledži lennuväeosas läbi pilooditreeningu. Mais sai temast helikopteripiloot. Sama aasta septembris sai temast mitšman ning ta astus Suurbritannia Kuninglikku Mereväekolledžisse Dartmouthis. 1980 osales ta Kuningliku Mereväe roheliste barettide kursusel. Pärast aastast viibimist Dartmouthis suundus Andrew Yorkshire'i Kuninglikku Lennuväkke saama lenduri algõpet. Sellele järgnes lennukoolitus Cornwallis Gazelle'i helikopteritel. Hiljem läks ta üle Sea Kingi helikopterile. 1982 liitus ta esimese eesliini üksusega 820 Naval Air Squadron, teenides lennukikandjal Invincible. 2. aprillil 1982 vallutas Argentina Suurbritannia koloonia Falklandi saared. See viis Falklandi sõjani. Prints Andrew laev Invincible oli üks kahest alusest, mis olid saadaval, ja saadeti seetõttu saari tagasi võtma. Algul Briti valitsus ei tahtnud, et prints Andrew nii ohtlikul missioonil osaleks, ent kuninganna nõudis, et Andrew lubataks laevale. Seega liitus ta Invincible'iga helikopteripiloodina. Ta aitas kaasa evakueerimisele ja transpordile. 1983. aasta lõpus suunati prints RNS Portlandile ning ta õppis juhtima helikopterit Lynx. Veebruaris 1984 ülendati ta leitnandiks. 1984–1986 teenis ta helikopteril Brazen piloodina. Teenistuse lõpus läbis ta Kuninglikus Mereväekolledžis Greenwichis leitnantide Greenwichi staabikursuse. Sama aasta oktoobris läbis ta neljakuulise helikopteriinstruktorite kursuse ning 1987–1988 teenis helikopteril Osprey ohvitserina. 1988–1989 teenis ta helikopteril Edinburgh. Aastatel 1989–1991 teenis prints Andrew, siis juba Yorki hertsog, lennukikomandöri ja piloodina Lynx HAS3-l laeval Capeltown. Juulis 1991 tegi ta läbi eskadronikomandöri eksami ning 1992 läbis Camberley Staff College'is armeeteenistuse kursuse. Sama aasta septembris sai temast komandör ja ta tegi laevakomandöri eksami. 1993–1994 juhatas ta miiniotsijat Cottesmore, mille baas oli Portsmouthis. 1995–1996 oli hertsog vanempiloot 815. Mereväe Eskadronis, suurimas lennuüksuses, kus oli rohkem kui 80 lennukikandjat, 41 helikopterit ja 420 inimest maapealses personalis. Vanempiloodi peamine ülesanne oli kontrollida lennustandardeid ja vastutada operatsioonide eest. 1999 sai printsist komandör. Ta lõpetas oma mereväekarjääri 2001. aastal, olles teeninud 1999–2001 Londonis. 2005. aasta juulis sai temast Kuningliku Mereväe kapten. Prints Andrew töötab Suurbritannia tööstus- ja kaubandusministeeriumis rahvusvaheliste kaubandus- ja investeerimistehingute esindajana. Selle töö võttis ta üle oma sugulaselt Edwardilt. Töö kaudu esindab hertsog Suurbritanniat rahvusvahelistel kaubanduskonverentsidel. 23. juulil 1986 abiellus prints Andrew Sarah Fergusoniga Westminster Abbeys. Abielu puhul andis kuninganna Andrew'le tiitlid Yorki hertsog, Invernessi krahv ja Killyleagh' parun, mis olid kuulunud tema vanavanaisale George V-le ja vanaisale George VI-le. Yorki hertsogil ja hertsoginnal on kaks last, printsessid Beatrice ja Eugenie. Hertsoginnat nähti värske õhuna kuninglikus perekonnas, mille elu ümbritses kuninglik protokoll. Kuid abielus olid probleemid, peamiselt seetõttu, et hertsog oli pidevalt mereväeteenistuse tõttu ära ning meedia tähelepanu koondus hertsoginnale. 1992. aastal ilmusid Briti tabloidis kompromiteerivad fotod Sarah'st ja tema finantsnõustajast John Bryanist. Paar läks ametlikult lahku sama aasta märtsis. Abielu lahutati 1996. Kahe printsessi hooldusõigus jagati mõlema poole vahel. Sarah kaotas tiitli "Tema Kuninglik Kõrgus", ent jäi Yorki hertsoginnaks. Ta elab siiani hertsogi kodus Sunninghill Parkis ning endised abikaasad on säilitanud sõbralikud suhted. Hertsogit nägi avalikkus lahutuses haavatud poolena. Tema käitumine abikaasa ja isana tekitas imetlust ning ta on üks kuningliku perekonna populaarsemaid liikmeid. Pärast abielulahutust on meedias mainimist leidnud mitmed prints Andrew' naissuhted. See tuleneb tema playboy-mainest nooruses. Sageli on meedia tähelepanu köitnud just tema suhted "ebasobivate" naistega. Hertsog mängib golfi. Prints Andrew'd on kritiseeritud tema sõpruse pärast ameerika investori ja seksuaalkurjategija Jeffrey Epsteiniga. 2014. aasta detsembris Florida kohtule antud ütlustes kirjeldab Virginia Roberts Giuffre, kuidas Jeffrey Epstein ja Ghislaine Maxwell teda korduvalt 2001. aastal prints Andrew'le kupeldasid (Giuffre oli tol ajal 17-aastane). Buckinghami palee ja prints Andrew on korduvalt süüdistusi eitanud, prints Andrew on kinnitanud enda valmidust koostööks FBI ja USA föderaalprokuröridega, kuid föderaalprokurör Geoffrey Bermani sõnul on ta keeldunud igasugusest koostööst. Tiitlit "Yorki hertsog" on prints Andrew kandnud 1980. aastast. 2022. aasta jaanuaris loobus ta kõnetlusvormeli "Tema Kuninglik Kõrgus" kasutamisest. 2013 – valiti Londoni Kuningliku Seltsi kuninglikuks liikmeks. "Guardian: Epstein sundis alaealise neiu prints Andrew'ga seksima". ERR (eesti keeles). 01.08.2020. Vaadatud 15.03.2021.{{netiviide}}: CS1 hooldus: tundmatu keel (link) "USA: prints Andrew ei tee Epsteini juurdlusega üldse koostööd". ERR (eesti keeles). 28.01.2020. Vaadatud 15.03.2021.{{netiviide}}: CS1 hooldus: tundmatu keel (link) Yorki hertsog USA esitas Briti võimudele ametliku palve prints Andrew küsitlemiseks Epsteini pedofiiliauurimises Prince Andrew's lawyers accept he was served with US case papers. BBC News, 24. september 2021